יצחק אילן

יצחק אילן (28 ביולי 1956 – 16 באוקטובר 2020) היה איש ביטחון ישראלי, ששירת בשב"כ בשנים 1982–2012 וכיהן בתפקידו האחרון כסגן ראש השב"כ בשנים 2010–2012.

==ביוגרפיה==
יצחק אילן נולד בעיירה סוראמי במרכז גאורגיה ב-28 ביולי 1956 לשושנה ושלום ציצואשוילי.

בקיץ 1973 סיים בהצטיינות את בית ספר התיכון למחוננים למתמטיקה-פיזיקה בטביליסי, ומיד לאחר מכן, ב-17 באוגוסט 1973, עלה לישראל עם משפחתו והתגורר בירושלים.

בשנים 1976–1980 שירת בצה"ל, במערך הנ"מ בחיל האוויר. בתפקידו האחרון בצבא שימש מפקד סוללת תותחי נ"מ מונחי מכ"ם והשתחרר בדרגת סגן.

===שירותו בשב"כ===
בינואר 1982 התגייס לשירות הביטחון הכללי והחל לעבוד במחלקה לסיכול ריגול רוסי.

באוגוסט 1985 עבר למגזר הערבי ולאחר סיום לימודי השפה הערבית באולפן והכשרתו כחוקר מודיעין, הוצב במחלקת חקירות של מרחב יהודה ושומרון בצוות רמאללה והתקדם לתפקיד ראש צוות חוקרים ברמאללה וסגן ראש מחלקת חוקרים ביהודה.

בין השנים 1995–1997 שירת אילן כראש דסק עזה, קצין המודיעין והמבצעים של המרחב. במסגרת תפקידו מילא תפקיד מכריע בפרויקט לחיסולו של "המהנדס", יחיא עייש.

אילן שירת 31 שנים בשב"כ בהן התקדם בסולם הדרגות וביצע מספר רב של תפקידים. מתוכם ניתן לציין את התפקידים הבולטים הבאים:
מפקד שב"כ בשומרון בשנות האינתיפאדה השנייה בשנים 2000–2003. בשנים אלו נערך מבצע חומת מגן והונחתו מכות קשות על תשתיות הטרור ביהודה ושומרון. בראיון שערך עמו אלכס פישמן בידיעות אחרונות בשנת 2013 ציין אילן ארבעה גורמים לדיכוי הטרור: 

בהמשך מונה לראש אגף החקירות בשנים 2004–2006. כראש אגף החקירות עמד בין היתר בראש צוות החקירה המיוחד של השב"כ, משטרת ישראל וצה"ל שחקר את אלחנן טננבאום כשחזר משבי החזבאללה. בהיותו ראש אגף החקירות הוטל עליו, באופן חריג, לשמש משך שנה גם כראש האגף הערבי, שם ביצע רה־ארגון מקיף.

לאחר מכן מונה לראש האגף לסיכול טרור וריגול ערבי-איראני (האגף הערבי) בשנים 2006–2008.

תפקידו האחרון כראש אגף היה בראשות האגף לענייני ישראל וזרים בשנים 2008–2010. האגף מופקד על סיכול טרור באוכלוסייה יהודית, על סיכול הריגול הלא ערבי, על שמירת סודות המדינה ועל ההתאמה הביטחונית. בהיותו ראש האגף, היה אחראי בין היתר על תפיסתו של יעקב טייטל.

בתחילת 2010 מונה לסגן ראש השב"כ וכיהן בתפקיד זה עד לספטמבר 2011.

אילן התמודד מול יורם כהן על ראשות השב"כ במרץ 2011, ובניגוד להערכות לא נבחר לראשות הארגון, למרות המלצתו של יובל דיסקין.

אילן שלט בחמש שפות והיה בעל תואר ראשון בהצטיינות בחוג המשולב למדעי החברה - לימודי כלכלה, מדעי המדינה וסוציולוגיה מאוניברסיטת בר-אילן ותואר שני בלימודי דיפלומטיה וביטחון מאוניברסיטת תל אביב.

===לאחר פרישתו===
בעקבות צפייה בסדרת הטלוויזיה התיעודית "צל של אמת" (2016), חקר באופן עצמאי את תיק רצח תאיר ראדה, והגיע למסקנה כי רומן זדורוב איננו הרוצח. ב-2018 נפגש עם צמרת הפרקליטות על מנת להציג את ממצאיו. לטענתו את הרצח ביצעה נחקרת אחרת בפרשה, א"ק.

ב-2017 התמודד במכרז לראשות לשכת הקשר נתיב, אך הפסיד לנטע בריסקין. בראיון ששודר לאחר מותו, הביע אילן טענות לאי סדרים בבחירת וועדת המכרזים ואמר כי בעקבות המקרה הוא נוכח לדעת שהוא נמצא במדינה מושחתת.

לקראת הבחירות לכנסת ה-21 הצטרף למפלגת תל"ם והתמודד מטעמה ברשימת כחול לבן. הוא הוצב במקום 39 ולא נבחר לכנסת. גם בבחירות לכנסת ה-22 הוצב במקום ה-39 ברשימת "כחול לבן" ולא נבחר לכנסת.

לקראת הגשת רשימות לבחירות לכנסת ה-23 הועבר אילן למקום ה-45 ברשימת כחול לבן. בעקבות צעד זה הוא פרש מהרשימה. אילן טען כי הסיבה לסילוקו הייתה "מחווה וקריצה לרשימה המשותפת".

בנובמבר 2019 עבר בהצלחה ניתוח השתלת ריאה לאחר שחלה בפיברוזיס ריאתי אידיופתי. בחודש ספטמבר 2020 נדבק בנגיף הקורונה ואושפז במצב קשה. בהמשך, חלה הרעה במצבו והוא הורדם והונשם וב־16 באוקטובר נפטר כתוצאה מסיבוכי הנגיף. נטמן בבית העלמין באשדוד.

באוקטובר 2021 הוציאו בני משפחתו לזכרו את הספרון "[https://drive.google.com/file/d/1P14UMLHrdEuiiA2Vww6NjrAl35awx23r/view?usp=sharing פילוסופיה של חקירה פלילית - חקר האמת]", שהיא צירוף של שני מאמרים שפרסם אילן בכתב העת "משפט מפתח", בהוצאת פרקליטות המדינה. הספרון כולל פתח דבר מפי בנו, תוספות וכריכה אחורית.<ref></ref>

באוקטובר 2022 יצאה החוברת "[https://drive.google.com/file/d/19YABp1onaRKja41021bhCfxPS47aJMwb/view?usp=sharing חידות והגיגים]" שהיא אוסף של חידות, ציורים ורישומים שכתב אילן.<ref></ref>

במרץ 2023, לאחר זיכויו של רומן זדורוב במשפט החוזר, פורסם הפרק האחרון בסדרה "צל של אמת" ובו [https://www.google.com/search?q=%D7%A6%D7%9C+%D7%A9%D7%9C+%D7%90%D7%9E%D7%AA+%D7%A4%D7%A8%D7%A7+%D7%90%D7%97%D7%A8%D7%95%D7%9F+%D7%9E%D7%95%D7%A7%D7%93%D7%A9+%D7%9C%D7%99%D7%A6%D7%97%D7%A7+%D7%90%D7%99%D7%9C%D7%9F&sca_esv=601452934&ei=7amyZamqKYWei-gP0YmL0Ac&ved=0ahUKEwjp1JuLl_mDAxUFzwIHHdHEAnoQ4dUDCBA&uact=5&oq=%D7%A6%D7%9C+%D7%A9%D7%9C+%D7%90%D7%9E%D7%AA+%D7%A4%D7%A8%D7%A7+%D7%90%D7%97%D7%A8%D7%95%D7%9F+%D7%9E%D7%95%D7%A7%D7%93%D7%A9+%D7%9C%D7%99%D7%A6%D7%97%D7%A7+%D7%90%D7%99%D7%9C%D7%9F&gs_lp=Egxnd3Mtd2l6LXNlcnAiQdem15wg16nXnCDXkNee16og16TXqNenINeQ15fXqNeV158g157Xlden15PXqSDXnNeZ16bXl9enINeQ15nXnNefMggQABiJBRiiBEi2HVDEBViuG3ABeAGQAQCYAd4BoAGVFqoBBjAuMTYuMbgBA8gBAPgBAcICChAAGEcY1gQYsAPCAgYQABgWGB7CAgUQIRifBcICBBAhGBXCAgUQIRigAcICBxAhGAoYoAHiAwQYACBBiAYBkAYI&sclient=gws-wiz-serp#fpstate=ive&vld=cid:2cc44f55,vid:SjxTncMb_Jc,st:0 מופיע אילן.] הראיון לסדרה היה האחרון שנתן בחייו, לפני שהלך לעולמו והפרק הוקדש לזכרו.

בנובמבר 2023 יצא לאור הספר "[https://www.kinbooks.co.il/hhvqr-ichq-ailn.html החוקר - מאחורי הסודות של השב״כ, סיפורו של יצחק אילן]" שכתב יואב לימור בהוצאת כנרת זמורה-ביתן דביר העוסק בחייו של אילן.

== חיים אישיים ==
יצחק אילן היה נשוי ללאה, ואב לשלושה. התגורר באשדוד.

אילן הוא נצר למשפחת רבנים ידועה מגאורגיה: סבו, הרב גבריאל דבראשוילי למד הלכות שחיטה בבריסק בפיקוחו של הרב חיים הלוי סולובייצ'יק שאף העניק לו כתב סמיכה.<ref></ref>אחיו של סבו, הרב משה דברשווילי, היה תלמידו של הרב ישראל מאיר הכהן המכונה "החפץ חיים" בעיר ראדין וממנהיגי חידוש העלייה מברית המועצות בשנות ה-70. אח נוסף, הרב יעקב דבראשווילי היה הרב הראשי של יהדות גאורגיה בשנות ה-60. אח נוסף של סבו, מיכאל, עלה לארץ ישראל בשנות ה-20 של המאה ה-20.

==לקריאה נוספת==

* יואב לימור, החוקר - מאחורי הסודות של השב״כ, סיפורו של יצחק אילן, הוצאת כנרת זמורה-ביתן דביר, 2023.

==קישורים חיצוניים==
* דני קושמרו, [http://www.mako.co.il/news-military/security/Article-86b9f69b33b0b31004.htm&sCh=3d385dd2dd5d4110&pId=565984153 סגן ראש השב"כ לשעבר: "ג'עברי תמיד היה על הכוונת"], ראיון בתוכנית אולפן שישי, באתר mako, 16 בנובמבר 2012
* 
* 
* 
* 
* 
* 
* 
* 
* 
* יוסי פוגל, [https://www.youtube.com/watch?v=51r8PBvDiW8 "20 שנה לפריצת אירועי "גאות ושפל"], הרצאתו של יצחק אילן החל משעה 01:37, העמותה הישראלית להיסטוריה צבאית, יוני 2020
* מתן פלג, [https://www.youtube.com/watch?v=N5VEN33aBb8 האולפן למחשבה ציונית: עם אילן יצחק סגן ראש השב"כ לשעבר], "אם תרצו", יולי 2020

==הערות שוליים==

קטגוריה:עולים בשנות ה-1970
קטגוריה:סגני ראש השב"כ
קטגוריה:ראשי אגף החקירות בשב"כ
קטגוריה:ראשי האגף לענייני ישראל וזרים בשב"כ
קטגוריה:ראשי האגף לסיכול טרור וריגול ערבי-איראני בשב"כ
קטגוריה:ישראלים ילידי גאורגיה
קטגוריה:פעילי מפלגת תל"ם
קטגוריה:אשדוד: אישים
קטגוריה:חיילי חיל האוויר הישראלי
קטגוריה:בוגרי אוניברסיטת בר-אילן
קטגוריה:בוגרי אוניברסיטת תל אביב
קטגוריה:ישראלים שנולדו ב-1956
קטגוריה:ישראלים שנפטרו ב-2020
קטגוריה:ישראלים שנפטרו במגפת הקורונה